এই আলোচনায় চলচ্চিত্রের নান্দনিকতার আলোচনা করা হয়েছে তার আত্তীকৃত শিল্প মাধ্যমগুলির ভিত্তিতে। আত্তীকৃত সব শিল্পের আলোচনায় সব সময়ই তার প্রেক্ষিত অর্থাৎ চলচ্চিত্রের সঙ্গে সম্পর্ককে মনে রেখে করা হয়েছে এবং সেই প্রসঙ্গেই তার সফলতা বা ব্যর্থতা সম্বন্ধে মন্তব্য করা হয়েছে। সাধারণভাবে সৌন্দর্যতত্ত্বের আলোচনায় যে-বিষয়টির ওপর গুরুত্ব দেওয়া হয়, চলচ্চিত্রের সৌন্দর্যতত্ত্ব বা নান্দনিকতায়ও তার পুনরাবৃত্তি করে বলতে হয় যে চলচ্চিত্র তৈরির ব্যাকরণ বা কারিগরি দিক, সবই সন্তোষজনক হতে পারে কিন্তু তারপরও সেখানে রসের অভাব দেখা দেওয়া সম্ভব। সৌন্দর্য সব সময়ই তার উপকরণ-প্রকরণের সমষ্টির অতিরিক্ত কিছু। এই অতিরিক্ত কিছুর জন্য কেবল পুঁথিগত বিদ্যা বা কারিগরি দক্ষতা থাকাই যথেষ্ট নয়। সেই সঙ্গে থাকতে হবে সৃজনশীল প্রতিভা বা প্রবণতার স্পর্শ। বুদ্ধির সঙ্গে এখানে যুক্ত হতে হবে বোধের বা স্বজ্ঞার (ইনটুইশন) মিলন। তবে চলচ্চিত্রের ক্ষেত্রে এই ব্যাখ্যা বা বিশ্লেষণের প্রয়োগে একটা শর্ত মনে রাখা প্রয়োজন। একটি চিত্রকলার স্রষ্টা যেমন একজন শিল্পী, একটি সাহিত্যকর্ম যেমন একজন সাহিত্যিকের সৃজনশীল কাজ, চলচ্চিত্র তেমন নয়। এটি অনেকের সামগ্রিক প্রয়াস। এখানে অনেকের বিদ্যা, বুদ্ধি, দক্ষতা এবং সত্তার ব্যবহার হয়। অবশ্য অঁতর বা একক পরিচালকের তৈরি চলচ্চিত্রে পরিচালক সৃজনের সব পর্যায়ের দায়িত্ব, যেমন চটি সেলাই প্রথম থেকে চণ্ডীপাঠ, সবই করেন এবং সেই কারণে সব দোষ-গুণ এবং প্রশংসা ও সমালোচনার ভার এককভাবে তার ওপরই বর্তায়। চলচ্চিত্রের নির্মাণে নির্মাতার স্বাক্ষর (সিগনেচার) স্পষ্ট করার তাগিদেই এর সূচনা হয়েছে এবং এখনো অব্যাহত আছে। তবে বড় আকারের ছবি যা অনেক ব্যয়বহুল সেখানে শ্রমের বিভাজনই নিয়ম, বিশেষ করে স্টুডিও পদ্ধতিতে এর ওপরই জোর দেওয়া হয়ে থাকে। সেই সব ছবির ক্ষেত্রেও নান্দনিকতার মাপকাঠি একই হবে, স্টুডিওর ওপর সব দায়িত্ব বর্তাবে না।